Tandarts van Durban sterf tydens Dusi-kanowedvaartDr. Heini Jordaan Foto: Facebook Dr. Heini Jordaan (57) is Vrydag tydens die tweede skof van die 2015 Dusi-kanowedvaart in KwaZulu-Natal oorlede. Jordaan, ŉ tandarts van Durban, het Vrydagoggend om 07:55 in die G-bondel saam met sy ervare vriend, Neels Meyer weggespring voordat hulle by die Big Bend-stroomversnelling in die moeilikheid beland het, het die wedrenorganiseerders in ŉ verklaring gesê. Die stroomversnelling is ongeveer 7 km van Inanda-dam. “Jordaan en Meyer se boot het ŉ rots getref. Meyer kon uit die water kom, maar Jordaan was vasgekeer en was ongeveer drie minute lank onder die water,” lui die verklaring. Van die ander deelnemers het Jordaan en Meyer te hulp gesnel. Jordaan is uit die rivier gehaal en ŉ paramedikus, wat daar naby was, is ontbied. Een van die deelnemers het ook ŉ veiligheidshelikopter se aandag getrek, maar dit was onmoontlik vir die helikopter om in die gebied te land. ŉ Kleiner helikopter en die mediese helikopter is ook dadelik ontbied. Jordaan se familie is in kennis gestel van die voorval. “Dit is ŉ tragedie wat die hele Dusi geskud het,” het Brett Austen Smith, algemene bestuurder van die Dusi-marathon, gesê. Hy het die deelnemers bedank wat gestop het om hulp te verleen. Die organiseerders betuig hul meegevoel met Jordaan se familie, vriende en Meyer, en het die kanovaart-gemeenskap versoek om hul volle ondersteuning aan Jordaan se geliefdes te bied.